CELEX: 52015PC0482
Language: el
Date: 2015-10-02
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε δυνάμει της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης, όσον αφορά τη θέσπιση κοινών κατευθυντηρίων γραμμών για την εφαρμογή της συμφωνίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.10.2015
            COM(2015) 482 final
            2015/0232(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε δυνάμει της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης, όσον αφορά τη θέσπιση κοινών κατευθυντηρίων γραμμών για την εφαρμογή της συμφωνίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               H συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης άρχισε να ισχύει την 1η Δεκεμβρίου 2014. Η συμφωνία θέσπισε, με βάση την αμοιβαιότητα, δεσμευτικά από νομική άποψη δικαιώματα και υποχρεώσεις με σκοπό την απλούστευση της διαδικασίας έκδοσης θεωρήσεων για τους πολίτες της Δημοκρατίας του Πράσινου Ακρωτηρίου και για τους πολίτες της ΕΕ. Το άρθρο 10 της εν λόγω συμφωνίας προβλέπει τη σύσταση μεικτής επιτροπής επιφορτισμένης με την παρακολούθηση της εφαρμογής της συμφωνίας. 
            
            
               Οι κοινές κατευθυντήριες γραμμές για την παρούσα συμφωνία είναι αναγκαίες προκειμένου να εξασφαλιστεί η πλήρως εναρμονισμένη εφαρμογή της συμφωνίας για την απλούστευση της έκδοσης θεωρήσεων μεταξύ των προξενείων των κρατών μελών και της Δημοκρατίας του Πράσινου Ακρωτηρίου, καθώς και για την αποσαφήνιση της σχέσης μεταξύ των διατάξεων της εν λόγω συμφωνίας και των διατάξεων των συμβαλλόμενων μερών που εξακολουθούν να εφαρμόζονται σε θέματα θεωρήσεων που δεν καλύπτονται από τη συμφωνία.
            
            
               Οι κατευθυντήριες γραμμές εφαρμογής που πρόκειται να εκδοθούν δεν θα αποτελούν μέρος της συμφωνίας, ωστόσο, συνιστάται ιδιαίτερα στο διπλωματικό και προξενικό προσωπικό να τις ακολουθεί με συνέπεια κατά την εφαρμογή των διατάξεων της συμφωνίας.
            
            
               Οι κατευθυντήριες γραμμές έχουν εκπονηθεί σύμφωνα με τη συμφωνία η οποία περιέχει διατάξεις σχετικά με την απλούστευση των διαδικασιών έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών στον χώρο Σένγκεν για τους πολίτες του Πράσινου Ακρωτηρίου και της ΕΕ, καθώς και με τη νομοθεσία της ΕΕ στον τομέα της κοινής πολιτικής θεωρήσεων, όπως ο κώδικας θεωρήσεων.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νoμική βάση
            
            
               Οι κατευθυντήριες γραμμές, οι οποίες πρόκειται να εκδοθούν βάσει της εξουσιοδότησης που έχει δοθεί στον εκπρόσωπο της Επιτροπής στο πλαίσιο της μεικτής επιτροπής με βάση την παρούσα πρόταση έχουν σκοπό να επεξηγούν λεπτομερώς τις διατάξεις της συμφωνίας και να παρέχουν καθοδήγηση για την εφαρμογή της. 
            
            
               Οι κατευθυντήριες γραμμές λαμβάνουν υπόψη τις διατάξεις του κώδικα θεωρήσεων και άλλων νομοθετικών πράξεων στον τομέα της πολιτικής θεωρήσεων της ΕΕ προκειμένου να διασφαλιστεί ότι το προξενικό προσωπικό των κρατών μελών ενεργεί σύμφωνα με το κεκτημένο της ΕΕ στον τομέα των θεωρήσεων κατά την εφαρμογή των διατάξεων της συμφωνίας για την απλούστευση της έκδοσης θεωρήσεων. 
            
            
               Οι διατάξεις της συμφωνίας υπερισχύουν των διατάξεων του κώδικα θεωρήσεων σχετικά με θέματα τα οποία ρυθμίζουν αμφότερες οι νομικές πράξεις. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               
                  Οι κατευθυντήριες γραμμές που επισυνάπτονται στο παράρτημα της παρούσας πρότασης απόφασης του Συμβουλίου αποτελούν απόρροια των διαβουλεύσεων που πραγματοποιήθηκαν με τα κράτη μέλη στο πλαίσιο της ομάδας «Θεωρήσεις» στις 7.4.2015 και στις 11.5.2015. Η Επιτροπή διαβουλεύθηκε σχετικά με τις παρούσες κατευθυντήριες γραμμές με τις αρμόδιες αρχές του Πράσινου Ακρωτηρίου τον Νοέμβριο του 2014.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η παρούσα πρόταση δεν έχει καμία επίπτωση στον προϋπολογισμό της ΕΕ.
                     
            
            
               2015/0232 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα ληφθεί εξ ονόματος της Ευρωπαϊκής Ένωσης 
                  στο πλαίσιο της μεικτής επιτροπής που συστάθηκε δυνάμει της συμφωνίας 
                  μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου 
                  για την απλούστευση της έκδοσης θεωρήσεων βραχείας διαμονής 
                  στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης, 
                  όσον αφορά 
                  τη θέσπιση κοινών κατευθυντηρίων γραμμών για την εφαρμογή της συμφωνίας
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 10 της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης («η συμφωνία») προβλέπει τη συγκρότηση μεικτής επιτροπής. Προβλέπει ότι η μεικτή επιτροπή πρέπει ιδίως να παρακολουθεί την εφαρμογή της συμφωνίας.
            
            
               (2)Ο κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου θέσπισε τις διαδικασίες και τις προϋποθέσεις έκδοσης θεωρήσεων για διέλευση από ή με πρόθεση παραμονής στην επικράτεια των κρατών μελών, που δεν υπερβαίνει τις 90 ημέρες εντός οιασδήποτε περιόδου 180 ημερών.
            
            
               (3)Οι κοινές κατευθυντήριες γραμμές είναι απαραίτητες για να εξασφαλιστεί η πλήρως εναρμονισμένη εφαρμογή της συμφωνίας μεταξύ των προξενείων της Δημοκρατίας του Πράσινου Ακρωτηρίου και των κρατών μελών, καθώς και για την αποσαφήνιση της σχέσης μεταξύ των διατάξεων της συμφωνίας και των διατάξεων των συμβαλλόμενων μερών που εξακολουθούν να εφαρμόζονται σε ζητήματα θεωρήσεων που δεν καλύπτονται από τη συμφωνία.
            
            
               (4)Είναι σκόπιμο να θεσπιστεί η θέση που θα εγκριθεί εξ ονόματος της Ένωσης στο πλαίσιο της μεικτής επιτροπής όσον αφορά τη θέσπιση κοινών κατευθυντήριων γραμμών για την εφαρμογή της συμφωνίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που θα εγκριθεί εξ ονόματος της Ένωσης στο πλαίσιο της μεικτής επιτροπής που συγκροτήθηκε δυνάμει του άρθρου 10 της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με την απλούστευση της έκδοσης θεωρήσεων, όσον αφορά τη θέσπιση κοινών κατευθυντηρίων γραμμών για την εφαρμογή της συμφωνίας βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.10.2015
            COM(2015) 482 final
            ΠΑΡΑΡΤΗΜΑ
            Πρόταση για απόφαση του Συμβουλίουγια τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε δυνάμει της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης όσον αφορά τη θέσπιση κοινών κατευθυντήριων γραμμών για την εφαρμογή της συμφωνίας 
            
               
         
         
            
               ΠΑΡΑΡΤΗΜΑ
            
            
               Πρόταση για απόφαση του Συμβουλίου
                  για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε δυνάμει της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης 
                  όσον αφορά 
                  τη θέσπιση κοινών κατευθυντήριων γραμμών για την εφαρμογή της συμφωνίας 
            
            
            
               ΣΧΕΔΙΟ
            
            
               ΑΠΟΦΑΣΗ αριθ. 1/2015 ΤΗΣ ΜΕΙΚΤΗΣ ΕΠΙΤΡΟΠΗΣ
            
            
               Η ΟΠΟΙΑ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ 
            
            
               ΜΕΤΑΞΎ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΟΥ ΠΡΑΣΙΝΟΥ ΑΚΡΩΤΗΡΙΟΥ 
            
            
               ΣΧΕΤΙΚΑ ΜΕ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ ΒΡΑΧΕΙΑΣ ΔΙΑΜΟΝΗΣ                                                   ΣΤΟΥΣ ΠΟΛΙΤΕΣ ΤΗΣ ΔΗΜΟΚΡΑΤΙΑΣ ΤΟΥ ΠΡΑΣΙΝΟΥ ΑΚΡΩΤΗΡΙΟΥ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ 
            
            
               της...
            
            
            
               όσον αφορά τη θέσπιση κοινών κατευθυντηρίων γραμμών για την εφαρμογή της συμφωνίας
            
            
            
               Η ΜΕΙΚΤΗ ΕΠΙΤΡΟΠΗ,
            
            
            
               Έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης («συμφωνία»), και ιδίως το άρθρο 10,
            
            
            
               Εκτιμώντας ότι η συμφωνία άρχισε να ισχύει την 1η Δεκεμβρίου 2014,
            
            
            
               ΑΠΟΦΑΣΙΣΕ ΤΑ ΕΞΗΣ:
            
         
         
            
                
            
            
               Άρθρο 1
            
            
               Οι κοινές κατευθυντήριες γραμμές για την εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης, θεσπίζονται στο παράρτημα της παρούσας απόφασης.
            
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
            
               …,
            
            
            
               Για την Ευρωπαϊκή Ένωση
                     
                     
                     
                     Για τη Δημοκρατία του Πράσινου Ακρωτηρίου
            
            
            
                
            
            
               ΠΑΡΑΡΤΗΜΑ
            
            
               ΚΟΙΝΕΣ ΚΑΤΕΥΘΥΝΤΗΡΙΕΣ ΓΡΑΜΜΕΣ
            
            
               ΓΙΑ ΤΗΝ ΕΦΑΡΜΟΓΗ ΤΗΣ ΣΥΜΦΩΝΙΑΣ
            
            
               ΜΕΤΑΞΎ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΟΥ ΠΡΑΣΙΝΟΥ ΑΚΡΩΤΗΡΙΟΥ
            
            
               ΣΧΕΤΙΚΑ ΜΕ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ ΒΡΑΧΕΙΑΣ ΔΙΑΜΟΝΗΣ ΣΤΟΥΣ ΠΟΛΙΤΕΣ ΤΗΣ ΔΗΜΟΚΡΑΤΙΑΣ ΤΟΥ ΠΡΑΣΙΝΟΥ ΑΚΡΩΤΗΡΙΟΥ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ
            
            
            
               Σκοπός της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης, η οποία άρχισε να ισχύει στις 1.12.2014, είναι να διευκολύνει, με βάση την αμοιβαιότητα, τις διαδικασίες έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών για τους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης.
            
            
               Η συμφωνία θεσπίζει αμοιβαία δεσμευτικά από νομική άποψη δικαιώματα και υποχρεώσεις με σκοπό την απλούστευση της διαδικασίας έκδοσης θεωρήσεων για τους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης.
            
         
         
            
               Οι εν λόγω κατευθυντήριες γραμμές, που εγκρίθηκαν από τη μεικτή επιτροπή η οποία συστάθηκε βάσει της συμφωνίας, αποσκοπούν στη διασφάλιση ορθής και εναρμονισμένης εφαρμογής των διατάξεων της συμφωνίας από τις διπλωματικές και προξενικές αρχές της Δημοκρατίας του Πράσινου Ακρωτηρίου και των κρατών μελών. Αυτές οι κατευθυντήριες γραμμές δεν αποτελούν μέρος της συμφωνίας και, ως εκ τούτου, δεν είναι νομικά δεσμευτικές. Ωστόσο, συνιστάται ιδιαίτερα στο διπλωματικό και προξενικό προσωπικό να τις ακολουθεί με συνέπεια κατά την εφαρμογή των διατάξεων της συμφωνίας.
            
            
               Οι κατευθυντήριες γραμμές έχουν σχεδιαστεί ως ζωντανό έγγραφο που θα επικαιροποιείται βάσει των εμπειριών από την εφαρμογή της συμφωνίας, υπό την ευθύνη της μεικτής επιτροπής που έχει συσταθεί βάσει του άρθρου 10 της συμφωνίας.
            
            
            
               I.
                     ΓΕΝΙΚΑ ΘΕΜΑΤΑ.
            
            
            
               1.1.
                     Σκοπός και πεδίο εφαρμογής.
            
            
               Το άρθρο 1 της συμφωνίας ορίζει ότι: «Η παρούσα συμφωνία έχει ως στόχο την απλούστευση, βάσει αμοιβαιότητας, της έκδοσης θεωρήσεων για τους πολίτες του Πράσινου Ακρωτηρίου και της Ένωσης για διαμονή η προβλεπόμενη διάρκεια της οποίας δεν υπερβαίνει τις 90 ημέρες ανά περίοδο 180 ημερών».
            
            
               Η συμφωνία εφαρμόζεται σε όλους τους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης που υποβάλλουν αίτηση για θεώρηση βραχείας διαμονής, ανεξάρτητα από τη χώρα στην οποία διαμένουν. 
            
            
               Η συμφωνία δεν ισχύει για τους απάτριδες οι οποίοι είναι κάτοχοι άδειας διαμονής που έχει εκδοθεί από τη Δημοκρατία του Πράσινου Ακρωτηρίου ή από τα κράτη μέλη της Ευρωπαϊκής Ένωσης. Οι συνήθεις κανόνες του κεκτημένου της ΕΕ στον τομέα των θεωρήσεων εφαρμόζονται για την εν λόγω κατηγορία προσώπων.
            
            
            
               1.2.
                     Πεδίο εφαρμογής της συμφωνίας.
            
            
               Το άρθρο 2 της συμφωνίας ορίζει ότι:
            
            
               «1.
                     Τα μέτρα για την απλούστευση των θεωρήσεων που προβλέπονται στην παρούσα συμφωνία εφαρμόζονται στους πολίτες του Πράσινου Ακρωτηρίου και της Ένωσης μόνον εφόσον οι πολίτες αυτοί δεν απαλλάσσονται από την υποχρέωση θεώρησης με βάση τις νομοθετικές, κανονιστικές και διοικητικές διατάξεις της Ένωσης, των κρατών μελών της ή του Πράσινου Ακρωτηρίου, ή άλλες διεθνείς συμφωνίες.
            
            
               2. 
                     Το εθνικό δίκαιο του Πράσινου Ακρωτηρίου ή των κρατών μελών ή το ενωσιακό δίκαιο εφαρμόζονται σε θέματα που δεν καλύπτονται από τις διατάξεις της παρούσας συμφωνίας, όπως η άρνηση έκδοσης θεώρησης, η αναγνώριση των ταξιδιωτικών εγγράφων, η απόδειξη της επάρκειας των μέσων διαβίωσης, η άρνηση εισόδου καθώς και τα μέτρα απέλασης.»
            
            
               Με την επιφύλαξη του άρθρου 8 (που προβλέπει την απαλλαγή από την υποχρέωση θεώρησης για τους κατόχους διπλωματικών ή υπηρεσιακών διαβατηρίων εκδοθέντων από τη Δημοκρατία του Πράσινου Ακρωτηρίου και από τα κράτη μέλη), η συμφωνία δεν επηρεάζει τους ισχύοντες κανόνες για τις υποχρεώσεις θεώρησης και τις απαλλαγές από τη θεώρηση. Για παράδειγμα, το άρθρο 4 του κανονισμού (ΕΚ) αριθ. 539/2001 του Συμβουλίου επιτρέπει στα κράτη μέλη να απαλλάσσουν από την υποχρέωση θεώρησης, μεταξύ άλλων κατηγοριών, τα πληρώματα της πολιτικής αεροπορίας και του εμπορικού ναυτικού.
            
            
               Ο κώδικας θεωρήσεων εφαρμόζεται σε όλα τα θέματα που δεν καλύπτονται από τη συμφωνία, όπως ο προσδιορισμός του κράτους μέλους που είναι υπεύθυνο για την εξέταση αίτησης θεώρησης, την αιτιολόγηση της απόρριψης χορήγησης θεώρησης και το δικαίωμα προσφυγής κατά απορριπτικής απόφασης. Επιπλέον, οι κανόνες του Σένγκεν και η εθνική νομοθεσία συνεχίζουν να εφαρμόζονται για τα θέματα τα οποία δεν καλύπτονται από τη συμφωνία, όπως η αναγνώριση των ταξιδιωτικών εγγράφων, τα δικαιολογητικά έγγραφα σχετικά με τον σκοπό του ταξιδιού και η επάρκεια μέσων διαβίωσης, ο χρόνος διεκπεραίωσης των αιτήσεων θεώρησης, η απαγόρευση εισόδου στο έδαφος των κρατών μελών της ΕΕ, τα μέτρα απέλασης. 
            
            
               Ακόμη και αν πληρούνται οι όροι που προβλέπονται στη συμφωνία, εξακολουθεί να είναι δυνατή η άρνηση χορήγησης της θεώρησης, εφόσον δεν πληρούνται οι όροι που προβλέπονται στο άρθρο 5 του κώδικα συνόρων του Σένγκεν· δηλαδή το πρόσωπο δεν έχει στην κατοχή του έγκυρο ταξιδιωτικό έγγραφο, έχει εκδοθεί ειδοποίηση στο SIS, το πρόσωπο θεωρείται απειλή για τη δημόσια τάξη, την εσωτερική ασφάλεια, κλπ. 
            
            
               Άλλες δυνατότητες ευελιξίας κατά την έκδοση θεωρήσεων οι οποίες προβλέπονται από τον κώδικα θεωρήσεων εξακολουθούν να ισχύουν. Για παράδειγμα, θεωρήσεις πολλαπλών εισόδων για μακρά περίοδο ισχύος – έως πέντε έτη – μπορούν να εκδοθούν σε κατηγορίες προσώπων, εκτός εκείνων που αναφέρονται στο άρθρο 4, εφόσον πληρούνται οι όροι που προβλέπονται στον κώδικα θεωρήσεων (άρθρο 24). Κατά τον ίδιο τρόπο, θα εξακολουθήσουν να ισχύουν οι διατάξεις που περιέχονται στον κώδικα και επιτρέπουν απαλλαγή ή μείωση του τέλους θεώρησης (άρθρο 16 παράγραφοι 5 και 6).
            
            
               Το εθνικό δίκαιο του Πράσινου Ακρωτηρίου εξακολουθεί να εφαρμόζεται σε όλα τα θέματα που συνδέονται με την έκδοση θεωρήσεων στους πολίτες της ΕΕ από το Πράσινο Ακρωτήριο και τα οποία δεν καλύπτονται από τη συμφωνία, όπως αυτά που αναφέρονται στις τρεις προηγούμενες παραγράφους. 
            
            
         
         
            
               1.3.
                     Είδη θεωρήσεων που εμπίπτουν στο πεδίο εφαρμογής της συμφωνίας.
            
            
               Το άρθρο 3 στοιχείο δ) της συμφωνίας ορίζει τη «θεώρηση» ως «άδεια που εκδίδεται ή η απόφαση που λαμβάνεται από ένα κράτος μέλος ή από το Πράσινο Ακρωτήριο, η οποία είναι απαραίτητη για την είσοδο, με σκοπό τη διέλευση, ή για προβλεπόμενη διαμονή που δεν υπερβαίνει τις 90 ημέρες συνολικά στο έδαφος του συγκεκριμένου κράτους μέλους ή πολλών κρατών μελών ή στο έδαφος του Πράσινου Ακρωτηρίου».
            
            
               Οι διευκολύνσεις που προβλέπονται από τη συμφωνία ισχύουν τόσο για τις ομοιόμορφες θεωρήσεις που ισχύουν για το σύνολο της επικράτειας των κρατών μελών, όσο και για τις θεωρήσεις περιορισμένης εδαφικής ισχύος (ΠΕΙ). Ισχύουν επίσης για τις θεωρήσεις βραχείας διαμονής και τις θεωρήσεις διέλευσης που εκδίδονται από το Πράσινο Ακρωτήριο στους πολίτες της ΕΕ. 
            
            
            
               1.4.
                     Υπολογισμός της διάρκειας διαμονής που επιτρέπεται από μια θεώρηση 
            
            
               Ο τρέχων ορισμός της έννοιας της βραχείας διαμονής σύμφωνα με τον κώδικα συνόρων του Σένγκεν έχει ως εξής: «90 ημέρες ανά περίοδο 180 ημερών, το οποίο συνεπάγεται ότι λαμβάνεται υπόψη η περίοδος των 180 ημερών που προηγούνται κάθε ημέρας διαμονής». 
            
            
               Ως ημέρα εισόδου θα λογίζεται η πρώτη ημέρα παραμονής στην επικράτεια των κρατών μελών και ως ημερομηνία εξόδου θα λογίζεται η τελευταία ημέρα παραμονής στην επικράτεια των κρατών μελών. Η έννοια «ανά περίοδο» συνεπάγεται την εφαρμογή «κινητής» περιόδου αναφοράς 180 ημερών, με αναδρομή στο παρελθόν και υπολογισμό κάθε ημέρας διαμονής που καλύπτεται από την τελευταία περίοδο 180 ημερών, προκειμένου να εξακριβωθεί αν εξακολουθεί να πληρούται η απαίτηση των 90/180 ημερών. Αυτό σημαίνει ότι η απουσία στο έδαφος των κρατών μελών επί συνεχή περίοδο 90 ημερών επιτρέπει νέα διαμονή έως 90 ημέρες.
            
            
               Η διάρκεια της επιτρεπόμενης διαμονής σύμφωνα με τους νέους κανόνες μπορεί να υπολογιστεί με την «αριθμομηχανή για βραχεία διαμονή» που βρίσκεται στον ακόλουθο ιστότοπο: http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm. 
            
            
               Παράδειγμα υπολογισμού της διαμονής βάσει του νέου ορισμού:
            
            
               Πρόσωπο που έχει θεώρηση πολλαπλών εισόδων για 1 έτος (18.4.2014–18.4.2015) εισέρχεται για πρώτη φορά στις 19.4.2014 και παραμένει για 3 ημέρες. Στη συνέχεια, το ίδιο πρόσωπο εισέρχεται εκ νέου στις 18.6.2014 και παραμένει για 86 ημέρες. Ποια είναι η κατάσταση κατά τις συγκεκριμένες ημερομηνίες; Πότε θα επιτραπεί και πάλι η είσοδος αυτού του προσώπου; 
            
            
               Στις 11.9.2014: Κατά τις τελευταίες 180 ημέρες (16.3.2014–11.9.2014) το πρόσωπο είχε διαμείνει για 3 ημέρες (19–21.4.2014) συν 86 ημέρες (18.6.2014–1.9.2014) = 89 ημέρες = δεν υπάρχει υπέρβαση της επιτρεπόμενης διάρκειας διαμονής. Το πρόσωπο μπορεί να διαμείνει έως 1 ακόμη ημέρα.
            
            
               Στις 16.10.2014: Το πρόσωπο θα μπορούσε να εισέλθει για διαμονή 3 επιπλέον ημερών (στις 16.10.2014 η διαμονή της 19.4.2014 παύει να έχει νόημα (εκτός της περιόδου 180 ημερών)· στις 17/10/2014 η διαμονή στις 20.4.2014 παύει να έχει νόημα (εκτός της περιόδου 180 ημερών· κ.λπ.).
            
            
               Στις 15.12.2014: Το πρόσωπο θα μπορούσε να εισέλθει για 86 επιπλέον ημέρες (στις 15.12.2014 η διαμονή της 18.6.2014 παύει να έχει νόημα (εκτός της περιόδου 180 ημερών)· στις 16.12.2014, η διαμονή της 19.6.2014 παύει να έχει νόημα, κ.λπ.).
            
            
            
               1.5.
                     Κατάσταση όσον αφορά τα κράτη μέλη που δεν εφαρμόζουν ακόμη πλήρως το κεκτημένο του Σένγκεν, τα κράτη μέλη που δεν συμμετέχουν στην κοινή πολιτική θεωρήσεων της ΕΕ και τις συνδεδεμένες χώρες.
            
            
               Τα κράτη μέλη που προσχώρησαν στην ΕΕ το 2004 (Κύπρος, Τσεχική Δημοκρατία, Εσθονία, Ουγγαρία, Λετονία, Λιθουανία, Μάλτα, Πολωνία, Σλοβακία και Σλοβενία ), το 2007 (Βουλγαρία και Ρουμανία) και το 2013 (Κροατία) δεσμεύονται από τη συμφωνία, από την έναρξη ισχύος της.
            
            
               Μόνον η Βουλγαρία, η Κροατία, η Κύπρος και η Ρουμανία δεν εφαρμόζουν ακόμη πλήρως το κεκτημένο του Σένγκεν. Οι χώρες αυτές θα συνεχίσουν να εκδίδουν εθνικές θεωρήσεις με ισχύ που περιορίζεται στη δική τους εθνική επικράτεια. Μόλις αυτά τα κράτη μέλη εφαρμόσουν πλήρως το κεκτημένο του Σένγκεν, θα συνεχίσουν να εφαρμόζουν τη συμφωνία.
            
            
               Το εθνικό δίκαιο εξακολουθεί να ισχύει για όλα τα ζητήματα που δεν καλύπτονται από τη συμφωνία μέχρι την ημερομηνία της πλήρους εφαρμογής του κεκτημένου του Σένγκεν από τα εν λόγω κράτη μέλη. Από την εν λόγω ημερομηνία, οι κανόνες του Σένγκεν/το εθνικό δίκαιο εφαρμόζονται σε ζητήματα που δεν ρυθμίζονται από τη συμφωνία.
            
            
               Επιτρέπεται στη Βουλγαρία, την Κροατία, την Κύπρο και τη Ρουμανία να αναγνωρίζουν άδειες διαμονής, θεωρήσεις τύπου Δ και θεωρήσεις διαμονής βραχείας διαρκείας που εκδίδουν τα κράτη Σένγκεν και οι συνδεδεμένες χώρες για σύντομες διαμονές στο έδαφός τους. 
            
            
               Σύμφωνα με το άρθρο 21 της σύμβασης εφαρμογής της συμφωνίας του Σένγκεν, όλα τα κράτη Σένγκεν πρέπει να αναγνωρίζουν τις θεωρήσεις μακράς διαρκείας και τις άδειες διαμονής που εκδίδονται από τα άλλα κράτη Σένγκεν ως έγκυρες για σύντομη διαμονή στην επικράτειά τους. Τα κράτη μέλη του Σένγκεν αποδέχονται τις άδειες διαμονής, τις θεωρήσεις Δ και τις θεωρήσεις βραχείας διαμονής των συνδεδεμένων χωρών για είσοδο και σύντομη διαμονή και αντίστροφα.
            
         
         
            
               Η συμφωνία δεν εφαρμόζεται στο Ηνωμένο Βασίλειο, την Ιρλανδία και τη Δανία, αλλά περιλαμβάνει κοινές δηλώσεις σχετικά με την επιθυμία σύναψης διμερών συμφωνιών για την απλούστευση της έκδοσης θεωρήσεων μεταξύ της Δημοκρατίας του Πράσινου Ακρωτηρίου και των εν λόγω κρατών μελών.
            
            
               Παρόλο που συνδέονται με το Σένγκεν, η Ισλανδία, η Νορβηγία, η Ελβετία και το Λιχτενστάιν δεν δεσμεύονται από τη συμφωνία. Ωστόσο, η συμφωνία περιέχει κοινή δήλωση σχετικά με την επιθυμία σύναψης διμερών συμφωνιών για την απλούστευση της έκδοσης θεωρήσεων μεταξύ της Δημοκρατίας του Πράσινου Ακρωτηρίου και των εν λόγω χωρών Σένγκεν χωρίς καθυστέρηση.
            
            
                
            
            
               1.6.
                     Συμφωνία με την Ευρωπαϊκή Ένωση/Διμερείς συμφωνίες.
            
            
               Το άρθρο 11 της συμφωνίας ορίζει ότι:
            
            
               «Από την έναρξη ισχύος της, η παρούσα συμφωνία υπερισχύει έναντι των διατάξεων οποιασδήποτε σύμβασης ή διμερούς ή πολυμερούς συμφωνίας ή διμερών ή πολυμερών συμφωνιών που έχει συναφθεί μεταξύ των κρατών μελών και του Πράσινου Ακρωτηρίου, υπό τον όρο ότι οι εν λόγω διατάξεις καλύπτουν ζητήματα που διέπονται από την παρούσα συμφωνία.»
            
            
               Από την ημερομηνία έναρξης ισχύος της συμφωνίας, παύουν να ισχύουν οι διατάξεις των διμερών συμφωνιών που ίσχυαν μεταξύ των κρατών μελών και της Δημοκρατίας του Πράσινου Ακρωτηρίου σχετικά με θέματα που εξετάζει η συμφωνία για την απλούστευση της έκδοσης θεωρήσεων. Σύμφωνα με τη νομοθεσία της Ένωσης, τα κράτη μέλη πρέπει να λάβουν τα απαραίτητα μέτρα για την εξάλειψη των ασυμβιβάστων μεταξύ των διμερών συμφωνιών τους και της συμφωνίας της Ευρωπαϊκής Ένωσης.
            
            
               Σε περίπτωση που ένα κράτος μέλος έχει συνάψει διμερή συμφωνία ή διακανονισμό με τη Δημοκρατία του Πράσινου Ακρωτηρίου σχετικά με θέματα που δεν καλύπτονται από τη συμφωνία της Ευρωπαϊκής Ένωσης, αυτή η απαλλαγή θα συνεχίσει να ισχύει μετά την έναρξη ισχύος της συμφωνίας της Ευρωπαϊκής Ένωσης για την απλούστευση της έκδοσης .
            
            
            
               II.
                     ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΣΥΓΚΕΚΡΙΜΕΝΕΣ ΔΙΑΤΑΞΕΙΣ.
            
            
            
               2.1. Κανόνες που ισχύουν για όλους τους αιτούντες θεώρηση
            
            
               Σημαντικό: Υπενθυμίζεται ότι οι διευκολύνσεις που αναφέρονται παρακάτω σχετικά με την αναχώρηση σε περίπτωση απώλειας ή κλοπής των εγγράφων και την παράταση της θεώρησης σε εξαιρετικές περιστάσεις ισχύουν για όλους τους κατόχους θεώρησης από τη Δημοκρατία του Πράσινου Ακρωτηρίου και από τα κράτη μέλη.
            
            
            
               2.1.1. Παράταση της θεώρησης σε εξαιρετικές περιστάσεις.
            
            
               Το άρθρο 7 της συμφωνίας ορίζει ότι:
            
            
               «Οι πολίτες του Πράσινου Ακρωτηρίου και της Ένωσης, οι οποίοι δεν είχαν τη δυνατότητα να εξέλθουν από το έδαφος των κρατών μελών ή του Πράσινου Ακρωτηρίου, αντίστοιχα, την ημερομηνία που αναφέρεται στις θεωρήσεις τους λόγω ανωτέρας βίας, η διάρκεια των θεωρήσεών τους παρατείνεται ατελώς σύμφωνα με τη νομοθεσία που εφαρμόζεται από το κράτος υποδοχής καθ’ όλη την περίοδο που απαιτείται για την επιστροφή τους στο κράτος διαμονής τους.»
            
            
               Όσον αφορά τη δυνατότητα παράτασης της ισχύος της θεώρησης σε περιπτώσεις ανωτέρας βίας - για παράδειγμα, παραμονή σε νοσοκομείο λόγω ατυχήματος - όταν ο κάτοχος της θεώρησης δεν έχει τη δυνατότητα να εγκαταλείψει την επικράτεια του κράτους μέλους έως την ημερομηνία που αναφέρεται στην αυτοκόλλητη θεώρηση, θα εφαρμόζονται οι διατάξεις του άρθρου 33 παράγραφος 1 του κώδικα θεωρήσεων εφόσον είναι συμβατές με τη συμφωνία (για παράδειγμα, η παρατεταμένη θεώρηση παραμένει ομοιόμορφη θεώρηση που επιτρέπει την είσοδο στην επικράτεια όλων των κρατών μελών του Σένγκεν για τα οποία η εν λόγω θεώρηση ήταν έγκυρη κατά τον χρόνο της έκδοσης). Ωστόσο, δυνάμει της συμφωνίας η παράταση της θεώρησης πραγματοποιείται δωρεάν σε περίπτωση ανωτέρας βίας.
            
            
            
               2.2. Κανόνες που ισχύουν για ορισμένες κατηγορίες αιτούντων θεώρηση.
            
         
         
            
               2.2.1.
                     Έκδοση θεωρήσεων πολλαπλών εισόδων
            
            
               Σε περιπτώσεις όπου ο αιτών θεώρηση πρέπει να ταξιδεύει συχνά ή τακτικά στο έδαφος της Δημοκρατίας του Πράσινου Ακρωτηρίου ή στο έδαφος των κρατών μελών, επιτρέπεται η έκδοση θεωρήσεων βραχείας διαμονής για πολλές επισκέψεις, υπό την προϋπόθεση ότι η συνολική διάρκεια των εν λόγω επισκέψεων δεν υπερβαίνει τις 90 ημέρες ανά περίοδο 180 ημερών. 
            
            
               Το άρθρο 4 της συμφωνίας ορίζει ότι:
            
            
               «1.
                     Οι διπλωματικές και προξενικές αρχές των κρατών μελών και του Πράσινου Ακρωτηρίου εκδίδουν θεωρήσεις πολλαπλών εισόδων με διάρκεια ισχύος έως πέντε έτη για τις ακόλουθες κατηγορίες πολιτών:
            
            
               α) μέλη των εθνικών και περιφερειακών κυβερνήσεων και κοινοβουλίων, μέλη του Συνταγματικού Δικαστηρίου και του Ανώτατου Δικαστηρίου, καθώς και του Ελεγκτικού Συνεδρίου, υπό τον όρο ότι τα πρόσωπα αυτά δεν απαλλάσσονται από την υποχρέωση θεώρησης βάσει της παρούσας συμφωνίας, για την άσκηση των καθηκόντων τους·
            
            
               β) μόνιμα μέλη επίσημων αντιπροσωπειών τα οποία, έπειτα από επίσημη πρόσκληση που απευθύνεται στο Πράσινο Ακρωτήριο, στα κράτη μέλη ή στην Ένωση, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στο έδαφος των κρατών μελών ή του Πράσινου Ακρωτηρίου με πρωτοβουλία διακυβερνητικών οργανώσεων·
            
            
               γ) επιχειρηματίες και αντιπροσώπους επιχειρηματικών οργανώσεων που ταξιδεύουν τακτικά στα κράτη μέλη ή στο Πράσινο Ακρωτήριο·
            
            
               δ) συζύγους, τέκνα (συμπεριλαμβανομένων των υιοθετημένων τέκνων) κάτω των 21 ετών ή συντηρούμενα τέκνα και γονείς που πραγματοποιούν επισκέψεις, αντίστοιχα·
            
            
               — πολίτες του Πράσινου Ακρωτηρίου που διαμένουν νόμιμα στο έδαφος κράτους μέλους, ή πολίτες της Ένωσης που διαμένουν νόμιμα στο Πράσινο Ακρωτήριο, ή
            
            
               — πολίτες της Ένωσης που διαμένουν στο κράτος του οποίου έχουν την ιθαγένεια, ή πολίτες του Πράσινου Ακρωτηρίου που διαμένουν στο Πράσινο Ακρωτήριο.
            
            
               Ωστόσο, όταν η ανάγκη ή η πρόθεση να ταξιδεύουν συχνά ή τακτικά περιορίζεται σαφώς σε μικρότερο χρονικό διάστημα, η διάρκεια ισχύος της θεώρησης πολλαπλών εισόδων περιορίζεται στο χρονικό αυτό διάστημα, και συγκεκριμένα στην περίπτωση που
            
            
               — η εντολή, όταν πρόκειται για τα πρόσωπα που αναφέρονται στο στοιχείο α),
            
            
               — η διάρκεια ισχύος του καθεστώτος μόνιμου μέλους επίσημης αντιπροσωπείας, όταν πρόκειται για πρόσωπα που αναφέρονται στο στοιχείο α),
            
            
               — η διάρκεια ισχύος του καθεστώτος επιχειρηματία ή αντιπροσώπου επιχείρησης, όταν πρόκειται για πρόσωπα που αναφέρονται στο στοιχείο γ), ή
            
            
               — η άδεια διαμονής των πολιτών του Πράσινου Ακρωτηρίου που διαμένουν στο έδαφος κράτους μέλους και των πολιτών της Ένωσης που διαμένουν στο Πράσινο Ακρωτήριο, όταν πρόκειται για πρόσωπα που αναφέρονται στο στοιχείο δ),
            
            
               είναι μικρότερη από πέντε έτη.»
            
            
            
               Λαμβάνοντας υπόψη την επαγγελματική κατάσταση αυτών των κατηγοριών προσώπων ή την οικογενειακή σχέση τους με πολίτη της Δημοκρατίας του Πράσινου Ακρωτηρίου ή των κρατών μελών ο οποίος διαμένει νομίμως στο έδαφος της Δημοκρατίας του Πράσινου Ακρωτηρίου ή των κρατών μελών, καθώς και σχετικά με τους συγγενείς πολιτών της Ένωσης που διαμένουν στο κράτος του οποίου έχουν την ιθαγένεια, ή πολίτες του Πράσινου Ακρωτηρίου που διαμένουν στο Πράσινο Ακρωτήριο, δικαιολογείται να τους χορηγηθεί θεώρηση πολλαπλών εισόδων με διάρκεια ισχύος πέντε ετών ή μόνο για το χρονικό διάστημα της θητείας ή της νόμιμης διαμονής τους, εφόσον αυτές είναι κάτω των 5 ετών.
            
            
            
               Όσον αφορά τα πρόσωπα που εμπίπτουν στο άρθρο 4 παράγραφος 1 στοιχείο α), πρέπει να δοθεί επιβεβαίωση σχετικά με την επαγγελματική ιδιότητά τους και τη διάρκεια της θητείας τους.
            
         
         
            
               Αυτή η διάταξη δεν ισχύει για τα πρόσωπα που εμπίπτουν στο άρθρο 4 παράγραφος 1 στοιχείο α), εφόσον απαλλάσσονται από την υποχρέωση θεώρησης βάσει της συμφωνίας, δηλαδή εφόσον είναι κάτοχοι διπλωματικού ή υπηρεσιακού διαβατηρίου. 
            
            
               Τα πρόσωπα που εμπίπτουν στο άρθρο 4 παράγραφος 1 στοιχείο β) πρέπει να προσκομίσουν απόδειξη σχετικά με το μόνιμο καθεστώς τους ως μελών της αντιπροσωπείας και την ανάγκη να συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών.
            
            
               Τα πρόσωπα που εμπίπτουν στο άρθρο 4 παράγραφος 1 στοιχείο γ) πρέπει να προσκομίσουν απόδειξη σχετικά με την επαγγελματική ιδιότητά τους και τη διάρκεια των δραστηριοτήτων τους.
            
            
            
               Τα πρόσωπα που εμπίπτουν στο άρθρο 4 παράγραφος 1 στοιχείο δ) πρέπει να προσκομίσουν απόδειξη σχετικά με τη νόμιμη διαμονή του προσκαλούντος προσώπου. 
            
            
               Στις περιπτώσεις στις οποίες η ανάγκη ή η πρόθεση να ταξιδεύουν συχνά ή τακτικά περιορίζεται σαφώς σε μικρότερο χρονικό διάστημα, η διάρκεια ισχύος της θεώρησης πολλαπλών εισόδων περιορίζεται σε αυτό το χρονικό διάστημα.
            
            
            
               «2. 
                     Οι διπλωματικές και προξενικές αρχές των κρατών μελών και του Πράσινου Ακρωτηρίου εκδίδουν θεωρήσεις πολλαπλών εισόδων με διάρκεια ισχύος ενός έτους για τις κατωτέρω κατηγορίες προσώπων, υπό τον όρο ότι, κατά τη διάρκεια του προηγούμενου έτους, τα εν λόγω πρόσωπα έλαβαν τουλάχιστον μία θεώρηση την οποία χρησιμοποίησαν σύμφωνα με τη νομοθεσία περί εισόδου και διαμονής στο έδαφος του κράτους:
            
            
               α) αντιπροσώπους οργανώσεων της κοινωνίας των πολιτών που ταξιδεύουν τακτικά στα κράτη μέλη ή στο Πράσινο Ακρωτήριο για εκπαιδευτικούς σκοπούς, σεμινάρια, συνέδρια, καθώς και στο πλαίσιο προγραμμάτων ανταλλαγών·
            
            
               β) ελεύθερους επαγγελματίες που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις και οι οποίοι ταξιδεύουν τακτικά στα κράτη μέλη ή στο Πράσινο Ακρωτήριο·
            
            
               γ) συμμετέχοντες σε επιστημονικές, πολιτιστικές και καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών, οι οποίοι ταξιδεύουν τακτικά στα κράτη μέλη και στο Πράσινο Ακρωτήριο·
            
            
               δ) συμμετέχοντες σε διεθνείς αθλητικές εκδηλώσεις και τα άτομα που τους συνοδεύουν με την επαγγελματική τους ιδιότητα·
            
            
               ε) δημοσιογράφους και διαπιστευμένα πρόσωπα που τους συνοδεύουν με την επαγγελματική τους ιδιότητα·
            
            
               στ) μαθητές, προπτυχιακοί και μεταπτυχιακοί φοιτητές και συνοδεύοντες καθηγητές που πραγματοποιούν πάσης φύσεως εκπαιδευτικά ή επιμορφωτικά ταξίδια, μεταξύ άλλων στο πλαίσιο προγραμμάτων ανταλλαγών, καθώς και άλλων σχολικών δραστηριοτήτων·
            
            
               ζ) αντιπροσώπους των αναγνωρισμένων θρησκευτικών κοινοτήτων στο Πράσινο Ακρωτήριο ή στα κράτη μέλη που ταξιδεύουν τακτικά στα κράτη μέλη ή στο Πράσινο Ακρωτήριο, αντίστοιχα·
            
            
               η) πρόσωπα που πραγματοποιούν τακτικές επισκέψεις για ιατρικούς λόγους·
            
            
               θ) συμμετέχοντες σε επίσημα προγράμματα ανταλλαγών που διοργανώνονται από αδελφοποιημένες πόλεις ή δημοτικές αρχές·
            
            
               ι) μέλη επίσημων αντιπροσωπειών τα οποία, έπειτα από επίσημη πρόσκληση που απευθύνεται στο Πράσινο Ακρωτήριο, στα κράτη μέλη ή στην Ένωση, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στο έδαφος των κρατών μελών ή του Πράσινου Ακρωτηρίου με πρωτοβουλία διακυβερνητικών οργανώσεων.
            
            
            
               Ωστόσο, όταν η ανάγκη ή η πρόθεση να ταξιδεύουν συχνά ή τακτικά περιορίζεται προφανώς σε μικρότερο χρονικό διάστημα, η διάρκεια ισχύος της θεώρησης πολλαπλών εισόδων περιορίζεται σε αυτό το χρονικό διάστημα.»
                     
            
         
         
            
               Καταρχήν, θεωρήσεις πολλαπλών εισόδων που ισχύουν για ένα έτος θα εκδίδονται για τις προαναφερόμενες κατηγορίες, εφόσον κατά το προηγούμενο έτος (12 μήνες) ο αιτών θεώρηση έχει λάβει τουλάχιστον μία θεώρηση και έχει κάνει χρήση αυτής σύμφωνα με τη νομοθεσία περί εισόδου και παραμονής του κράτους ή των κρατών υποδοχής (για παράδειγμα, το πρόσωπο δεν έχει υπερβεί την επιτρεπόμενη διάρκεια διαμονής) και αν υπάρχουν λόγοι για την υποβολή αίτησης θεώρησης πολλαπλών εισόδων. 
            
            
               Σε περιπτώσεις όπου δεν δικαιολογείται η έκδοση θεώρησης για ένα έτος (για παράδειγμα, αν η διάρκεια του προγράμματος ανταλλαγής είναι μικρότερη του ενός έτους ή το πρόσωπο δεν χρειάζεται να ταξιδεύει για ένα πλήρες έτος), η ισχύς της θεώρησης θα είναι μικρότερη από ένα έτος, υπό την προϋπόθεση ότι πληρούνται οι άλλες απαιτήσεις για την έκδοση της θεώρησης.
            
            
            
               «3.
                     Οι διπλωματικές και προξενικές αρχές των κρατών μελών και του Πράσινου Ακρωτηρίου εκδίδουν θεωρήσεις πολλαπλών εισόδων με διάρκεια ισχύος δύο έτη κατά κατώτατο όριο και πέντε έτη κατά ανώτατο όριο για τις κατηγορίες πολιτών που αναφέρονται στην παράγραφο 2 του παρόντος άρθρου, με την επιφύλαξη ότι, κατά τα προηγούμενα δύο έτη, τα εν λόγω πρόσωπα χρησιμοποίησαν τις θεωρήσεις πολλαπλών εισόδων διάρκειας ενός έτους σύμφωνα με τη νομοθεσία περί εισόδου και διαμονής στο έδαφος του κράτους υποδοχής.
            
            
            
               Ωστόσο, όταν η ανάγκη ή η πρόθεση να ταξιδεύουν συχνά ή τακτικά περιορίζεται προφανώς σε μικρότερο χρονικό διάστημα, η διάρκεια ισχύος της θεώρησης πολλαπλών εισόδων περιορίζεται σε αυτό το χρονικό διάστημα.»
            
            
            
               «4. Η συνολική διάρκεια διαμονής στο έδαφος των κρατών μελών ή του Πράσινου Ακρωτηρίου για τα πρόσωπα που αναφέρονται στις παραγράφους 1 έως 3 του παρόντος άρθρου δεν υπερβαίνει τις 90 ημέρες ανά περίοδο 180 ημερών.»
            
            
            
               Οι θεωρήσεις πολλαπλής εισόδου με διάρκεια ισχύος από 2 έως 5 έτη θα εκδίδονται για τις κατηγορίες που αναφέρονται στο άρθρο 4 παράγραφος 2, υπό την προϋπόθεση ότι κατά τη διάρκεια των δύο προηγούμενων ετών (24 μηνών) έχουν κάνει χρήση των θεωρήσεων πολλαπλών εισόδων 1 έτους, σύμφωνα με τη νομοθεσία περί εισόδου και παραμονής στην επικράτεια του (των) κράτους (κρατών) υποδοχής και ότι οι λόγοι για την υποβολή της αίτησης θεώρησης πολλαπλών εισόδων εξακολουθούν να ισχύουν. Σημειωτέον ότι θεώρηση με διάρκεια ισχύος 2 έως 5 ετών θα χορηγείται μόνον εφόσον στον αιτούντα θεώρηση έχουν χορηγηθεί δύο θεωρήσεις που ισχύουν για ένα έτος –και όχι λιγότερο– κατά τη διάρκεια των δύο προηγούμενων ετών, και αν ο αιτών έχει χρησιμοποιήσει αυτές τις θεωρήσεις σύμφωνα με τη νομοθεσία περί εισόδου και παραμονής στην επικράτεια του (των) κράτους (κρατών) υποδοχής. Οι διπλωματικές και προξενικές αρχές θα αποφασίζουν, με βάση την αξιολόγηση της κάθε αίτησης θεώρησης, τη διάρκεια ισχύος αυτών των θεωρήσεων, δηλαδή από 2 έως 5 έτη.
            
            
               Δεν υπάρχει υποχρέωση έκδοσης θεώρησης πολλαπλών εισόδων, αν ο αιτών δεν έκανε χρήση θεώρησης που είχε εκδοθεί προηγουμένως.
            
            
            
               2.2.2.
                     Τέλος διεκπεραίωσης των θεωρήσεων.
            
            
               Το άρθρο 5 παράγραφος 1 της συμφωνίας ορίζει ότι:
            
            
               «1.
                     Με την επιφύλαξη των διατάξεων της παραγράφου 2, τα κράτη μέλη ή το Πράσινο Ακρωτήριο δεν εισπράττουν τέλη θεώρησης από τις ακόλουθες κατηγορίες προσώπων:
            
            
               α) μέλη επίσημων αντιπροσωπειών τα οποία, έπειτα από επίσημη πρόσκληση που απευθύνεται στο Πράσινο Ακρωτήριο, στα κράτη μέλη ή στην Ένωση, συμμετέχουν σε συνεδριάσεις, διαβουλεύσεις, διαπραγματεύσεις ή επίσημα προγράμματα ανταλλαγών, καθώς και σε εκδηλώσεις που διοργανώνονται από διακυβερνητικές οργανώσεις στο έδαφος κράτους μέλους ή του Πράσινου Ακρωτηρίου·
            
            
               β) παιδιά ηλικίας κάτω των 12 ετών· (Σημείωση: Προκειμένου να επωφεληθούν από την απαλλαγή από τα τέλη για αυτήν την κατηγορία, οι αιτούντες θεώρηση πρέπει να προσκομίσουν αποδεικτικά στοιχεία που να αποδεικνύουν την ηλικία τους.)
            
            
               γ) μαθητές, προπτυχιακοί και μεταπτυχιακοί φοιτητές και συνοδεύοντες καθηγητές οι οποίοι διαμένουν στη χώρα για σκοπούς μελέτης ή εκπαίδευσης·
            
            
               δ) ερευνητές που μετακινούνται για σκοπούς επιστημονικής έρευνας·
            
            
               ε) νέοι έως είκοσι πέντε ετών που συμμετέχουν σε σεμινάρια, διασκέψεις, αθλητικές, πολιτιστικές ή εκπαιδευτικές εκδηλώσεις που διοργανώνουν μη κερδοσκοπικοί οργανισμοί.»
            
         
         
            
            
               Στις προαναφερθείσες κατηγορίες προσώπων παρέχεται πλήρης ατέλεια. 
            
            
            
               Όπως ορίζεται στο άρθρο 16 παράγραφος 6 του κώδικα θεωρήσεων «σε μεμονωμένες περιπτώσεις, το ποσό του τέλους θεώρησης προς χρέωση μπορεί να μην εισπραχθεί ή να μειωθεί όταν αυτό το μέτρο εξυπηρετεί την προώθηση πολιτιστικών ή αθλητικών συμφερόντων καθώς και συμφερόντων στον τομέα της εξωτερικής πολιτικής, της αναπτυξιακής πολιτικής και σε άλλους τομείς ζωτικού δημόσιου συμφέροντος ή για ανθρωπιστικούς λόγους».
            
            
               Το άρθρο 16 παράγραφος 7 του κώδικα θεωρήσεων ορίζει ότι «το τέλος θεώρησης χρεώνεται σε ευρώ, στο εθνικό νόμισμα της τρίτης χώρας ή στο νόμισμα που χρησιμοποιείται συνήθως στην τρίτη χώρα στην οποία υποβλήθηκε η αίτηση, και δεν επιστρέφεται, εκτός των περιπτώσεων που αναφέρονται στα άρθρα 18 παράγραφος 2 και 19 παράγραφος 3» — περιπτώσεις απαράδεκτης αίτησης ή περιπτώσεις κατά τις οποίες το προξενείο δεν είναι αρμόδιο. 
            
            
               Στους αιτούντες θεώρηση από το Πράσινο Ακρωτήριο, σύμφωνα με το άρθρο 16 παράγραφος 8 του κώδικα θεωρήσεων, και στους πολίτες της Ευρωπαϊκής Ένωσης, σύμφωνα με το νομοθετικό διάταγμα 27/2007 «χορηγείται απόδειξη για το καταβληθέν τέλος θεώρησης». 
            
            
            
               Το άρθρο 5 παράγραφος 2 της συμφωνίας ορίζει ότι:
            
            
               «2.
                     Όταν τα κράτη μέλη ή το Πράσινο Ακρωτήριο συνεργάζονται με εξωτερικό πάροχο υπηρεσιών, μπορεί να εισπράττονται τέλη παροχής υπηρεσιών. Τα τέλη παροχής υπηρεσιών είναι ανάλογα προς τις δαπάνες που βαρύνουν τον εξωτερικό πάροχο υπηρεσιών κατά την εκτέλεση των καθηκόντων του και δεν υπερβαίνουν τα 30 ευρώ. Το Πράσινο Ακρωτήριο και το οικείο ή τα οικεία κράτη μέλη διατηρούν τη δυνατότητα για όλους τους αιτούντες να υποβάλλουν τις αιτήσεις τους απευθείας στα προξενεία τους.»
            
            
            
               Οι απαλλασσόμενες από τέλος θεώρησης κατηγορίες προσώπων υπόκεινται σε τέλος εξυπηρέτησης σε περίπτωση που ένα κράτος μέλος συνεργάζεται με εξωτερικό πάροχο υπηρεσιών.
            
            
               Επί του παρόντος, τα κράτη μέλη της ΕΕ διαθέτουν ρυθμίσεις εξωτερικής ανάθεσης με εξωτερικούς παρόχους υπηρεσιών στο Πράσινο Ακρωτήριο.
            
            
            
               2.2.3. Κάτοχοι διπλωματικών και υπηρεσιακών διαβατηρίων.
            
            
               Το άρθρο 8 της συμφωνίας ορίζει ότι:
            
            
               «1.
                     Οι πολίτες του Πράσινου Ακρωτηρίου ή των κρατών μελών που είναι κάτοχοι έγκυρων διπλωματικών ή υπηρεσιακών διαβατηρίων μπορούν να εισέρχονται, να εξέρχονται και να διέρχονται από το έδαφος των κρατών μελών ή του Πράσινου Ακρωτηρίου χωρίς θεώρηση.
            
            
               2. Οι πολίτες που αναφέρονται στην παράγραφο 1 του παρόντος άρθρου μπορούν να διαμένουν στο έδαφος των κρατών μελών ή του Πράσινου Ακρωτηρίου για χρονικό διάστημα που δεν υπερβαίνει τις 90 ημέρες, ανά περίοδο 180 ημερών.»
            
            
               Οι διαδικασίες σχετικά με την απόσπαση διπλωματών στα κράτη μέλη δεν καλύπτονται από τη συμφωνία. Ισχύει η συνήθης διαδικασία διαπίστευσης.
            
            
            
               Σε κοινή δήλωση που προσαρτάται στη συμφωνία, τα μέρη συμφωνούν ότι οιοδήποτε εξ αυτών μπορεί να επικαλεστεί την εν μέρει αναστολή της συμφωνίας, και ιδίως του άρθρου 8, εάν η εφαρμογή του οδηγεί σε κατάχρηση από το άλλο μέρος ή σε απειλή για τη δημόσια ασφάλεια. Η εν μέρει αναστολή της συμφωνίας πρέπει να πραγματοποιείται σύμφωνα με τη διαδικασία που καθορίζεται στο άρθρο 12 παράγραφος 5.
            
         
         
            
               Σε περίπτωση αναστολής της εφαρμογής του άρθρου 8, αμφότερα τα μέρη θα αρχίσουν διαβουλεύσεις στο πλαίσιο της μεικτής επιτροπής που συγκροτείται βάσει της συμφωνίας, με στόχο την επίλυση των προβλημάτων που οδήγησαν στην αναστολή.
            
            
               Ως προτεραιότητα, αμφότερα τα μέρη συμφώνησαν να αναλάβουν τη δέσμευση να διασφαλίσουν υψηλού επιπέδου ασφάλεια για τα διπλωματικά διαβατήρια, ιδίως με την ενσωμάτωση βιομετρικών αναγνωριστικών στοιχείων. Από την πλευρά της Ένωσης, αυτή η δέσμευση θα διασφαλισθεί σύμφωνα με τις απαιτήσεις του κανονισμού (ΕΚ) αριθ. 2252/2004 του Συμβουλίου, της 13ης Δεκεμβρίου 2004, σχετικά με την καθιέρωση προτύπων για τα χαρακτηριστικά ασφαλείας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών.
            
            
            
               III.
                     ΣΥΝΕΡΓΑΣΙΑ ΓΙΑ ΤΗΝ ΑΣΦΑΛΕΙΑ ΤΩΝ ΕΓΓΡΑΦΩΝ 
            
            
            
               Σε κοινή δήλωση που προσαρτάται στη συμφωνία, τα μέρη συμφωνούν ότι, κατά την παρακολούθηση της εφαρμογής της συμφωνίας, η μεικτή επιτροπή που συγκροτείται σύμφωνα με το άρθρο 10 της συμφωνίας αξιολογεί τον αντίκτυπο του επιπέδου ασφάλειας των αντίστοιχων ταξιδιωτικών εγγράφων στη λειτουργία της συμφωνίας. Προς τούτο, τα μέρη ανέλαβαν τη δέσμευση να ενημερώνονται εκατέρωθεν τακτικά για τα μέτρα που ελήφθησαν για την αποφυγή του πολλαπλασιασμού των ταξιδιωτικών εγγράφων και να αναπτύξουν τις τεχνικές πτυχές της ασφάλειας των ταξιδιωτικών εγγράφων, καθώς και σχετικά με τη διαδικασία προσωποποίησης της έκδοσης ταξιδιωτικών εγγράφων.
            
            
            
               IV.
                     ΣΤΑΤΙΣΤΙΚΕΣ
            
            
            
               Προκειμένου να δοθεί στη μεικτή επιτροπή που έχει συσταθεί βάσει της συμφωνίας η δυνατότητα να παρακολουθεί αποτελεσματικά τη συμφωνία, οι διπλωματικές και προξενικές αρχές της Δημοκρατίας του Πράσινου Ακρωτηρίου και των κρατών μελών πρέπει να υποβάλλουν στην Επιτροπή κάθε έξι μήνες στατιστικά στοιχεία, με μηνιαία ανάλυση, ιδίως όσον αφορά, όπου είναι δυνατόν:
            
            
               -
                     τον αριθμό των θεωρήσεων πολλαπλών εισόδων που έχουν εκδοθεί·
            
            
               -
                     τη διάρκεια ισχύος των θεωρήσεων πολλαπλών εισόδων που έχουν εκδοθεί·
            
            
               -
                     τον αριθμό θεωρήσεων που έχουν εκδοθεί ατελώς στις διάφορες κατηγορίες που καλύπτονται από τη συμφωνία.